**Határozat: 184 - 194**

 **Rendelet: 17**

**Jegyzőkönyv**

**Zalakaros Város Önkormányzata Képviselőtestülete**

**2016. július 14-én megtartott**

**nyílt üléséről**

**Jegyzőkönyv**

Készült a Zalakaros Város Önkormányzata Képviselőtestülete **2016. július 14-én 19,00** órai kezdettel megtartott **nyílt** üléséről.

Jelen vannak: Czirákiné Pakulár Judit alpolgármester, Benkőné Gulyás Edit, Horváth Vencel, Magyar Mária, Szirtes Balázs képviselők,

Szabóné Dr Csányi Marianna jegyző, Torma László aljegyző.

Igazoltan távol van: Novák Ferenc polgármester, Kötő Attila képviselő.

Tanácskozási joggal jelen van: Magyarné Kovács Judit pénzügyi osztályvezető, Tóthné Őri Ibolya városfejlesztési osztályvezető.

A jegyzőkönyv hangfelvételről készült.

Novák Ferenc polgármester távolléte miatt Czirákiné Pakulár Judit alpolgármester asszony vezeti a Képviselőtestület ülését.

Czirákiné Pakulár Judit: Köszönti a megjelenteket. Megállapítja, hogy az ülés határozatképes, mivel 5 képviselőtestületi tag az ülésen jelen van.

Jegyzőkönyv hitelesítőknek javasolja: Benkőné Gulyás Edit és Magyar Mária képviselőket.

Szavazásra teszi fel a jegyzőkönyv hitelesítőire tett javaslatot.

Képviselőtestület 5 igen szavazattal, ellenszavazat és tartózkodás nélkül a jegyzőkönyv hitelesítőire tett javaslatot elfogadta.

Ismerteti a napirendi javaslatot.

**Napirend:**

**1/ Zalakaros Közbiztonságáért Közalapítvány kuratóriumi tag választása**

Előadó: Novák Ferenc polgármester

**2/ Zalakaros Patkós utca, Vincellér köz és térsége vízellátása tervezési munkákra beérkezett pályázatok elbírálása**

Előadó: Novák Ferenc polgármester

**3/ A helyi közművelődésről szóló 7/1999.(III.24.) számú rendelet módosítása**

Előadó: Novák Ferenc polgármester

**4/ Közművelődési érdekeltségnövelő pályázat**

Előadó: Novák Ferenc polgármester

**5/ Energetikai pályázat módosítása**

Előadó: Novák Ferenc polgármester

**6/A Fürdő vendégházzal és a Strandfürdő Főbejárati épületének két szintjére vonatkozó kérelem**

Előadó: Novák Ferenc polgármester

**7/ Külterületi utak tervezésére ajánlati felhívás kibocsátása**

Előadó: Novák Ferenc polgármester

**8/ Tájékoztató a „Gödör” helyzetéről**

Előadó: Novák Ferenc polgármester

**9/ Sportpark létrehozására pályázat benyújtása**

Előadó: Novák Ferenc polgármester

**10/ Egyebek**

**Egyéb ügyek keretében javasolja az alábbi napirendek megtárgyalását:**

**10/1/ Intézményvezetői megbízás meghosszabbítása**

Előadó: Novák Ferenc polgármester

**10/2/ 052.hrsz-ú ingatlan ügye**

Előadó: Novák Ferenc polgármester

Szavazásra teszi fel a napirendi javaslatot az ügyrendi javaslattal.

Képviselőtestület 5 igen szavazattal, ellenszavazat és tartózkodás nélkül a napirendi javaslatot elfogadta.

**Napirendek tárgyalása:**

Czirákiné Pakulár Judit: Javasolja hogy a felsorolt napirendek közül a 2. és 6. sz. napirendek zárt ülés keretében kerüljenek megtárgyalásra figyelemmel az Mötv. 46. §. /2/ bekezdés c./ pontjára, a nyílt ülést követően.

Szavazásra teszi fel a zárt ülésre vonatkozó javaslatot.

Képviselőtestület 5 igen szavazattal, ellenszavazat és tartózkodás nélkül a javaslatot elfogadta és az alábbi határozatot hozta:

**Képviselőtestület 184/2016. (VII.14.) számú határozata:**

Képviselőtestület:

Elrendeli az ismertetett napirendi pontok közül a 2., és 6. számú napirend zárt ülés keretében történő megtárgyalását, figyelemmel az Mötv. 46. §. /2/ bekezdés c./ pontjára, a nyílt ülést követően.

**1/ Zalakaros Közbiztonságáért Közalapítvány kuratóriumi tag választása**

Előadó: Novák Ferenc polgármester

 /Előterjesztés a jegyzőkönyvhöz mellékelve./

Czirákiné Pakulár Judit: Erre két lemondás miatt van szükség, illetve ennek megfelelően módosítanánk a kuratóriumnak az alapszabályát is. Két kuratóriumi tag Szabadics Zoltán és Ország László úr lemondott és a bizottsági javaslatok alapján az életszerű dolgokhoz hozzáigazítanánk az alapítvány működését. Kérem a bizottsági véleményt.

Benkőné Gulyás Edit: A bizottság ennek kapcsán javasolja az alapító okirat módosítását olyan formán hogy 3-5 főben állapítsa meg a kuratórium tagságát. Azt javasolja hogy Zalakaros város önkormányzata mint alapító az alábbiak szerint módosítja és fogadja el Zalakaros Közbiztonságáért Közalapítvány alapító okiratának 8.1.pontjának valamint a 8.7. pontjának a c.d.f.és g.a. pontjának a szövegét. A legfőbb szerv legalább 3 legfeljebb 5 tagú testületként működő kuratórium végzi az ügyintézést és ellátja a képviseletet. A kuratórium működéséről. A kuratórium határozatképes a szabályszerűen összehívott kuratóriumi ülések megválasztott kuratóriumi tagok több mint fele jelen van, azaz 5 főből álló kuratórium esetén legalább 3, 4 főből álló kuratórium esetén legalább 3, 3 főből álló kuratórium esetén legalább 2 tag jelen van. Minden tagnak egy szavazata van. A kuratórium ülése ha nem volt határozatképes, az emiatt megismételt kuratóriumi ülés az eredeti napirendben szereplő ügyekben akkor határozatképes ha azon a megválasztott kuratóriumi tagok több mint fele jelen van azaz 5 főből álló kuratórium esetén legalább 3, 4 főből álló kuratórium esetén legalább 3, 3 főből álló kuratórium esetén pedig legalább 2 tag jelen van. Ezen tényre jogkövetkezményre a tagokat a meghívóban előzetesen figyelmeztetni kell. A megismételt ülést az eredeti határozatképtelenség miatt elmarad ülés időpontját követő 15 napon belül időpontra kell összehívni amely időpont az eredeti kuratórium ülés meghívójában is megjelölhető. A kuratórium határozatait nyílt szavazással egyszerű szótöbbséggel hozza, kivéve a 8.pontban hozandó szavazást, amihez 2/3-os többségre van szükség. 3 tagból álló kuratórium esetén a szabályszerűen összehívott kuratórium ülésén vagy a megismételt kuratórium ülésén csak két kuratóriumi tag van jelen akkor a határozathozatal egyhangúsággal történik. A szavazat egyenlőség esetén a szavazást meg kell ismételni és ha ismételten szavazategyenlőség van úgy a javaslatot elvetettnek kell tekinteni. Zalakaros város önkormányzata mint alapító az e határozatban megjelölt módosításokat átvezetni rendeli Zalakaros Közbiztonságáért Közalapítvány alapító okiratának 8.1. pontjában, 8.2.2.pontjában és a 8.7. pontjában és elfogadja a Zalakaros Közbiztonságáért Közalapítvány alapító okiratának a fenti módosításokkal egységes szerkezetbe foglalt szövegét. Zalakaros város önkormányzata mint alapító felhatalmazza alpolgármestert hogy a közalapítvány nyilvántartott adataiban valamint az alapító okiratban bekövetkezett változás átvezetése érdekében a szükséges intézkedéseket megtegye. Közalapítvány alapító okiratában az alapító nevében aláírja. Ez vonatkozott az alapító okirat módosítására és még előttünk van a kuratóriumi tag választás.

Czirákiné Pakulár Judit: Köszönöm szépen a bizottsági véleményt.

Idén két kuratóriumi tag lemondott illetve ez a mostani módosítás lehetővé teszi hogy a kuratórium az 3 – 5 fővel betölthető legyen tehát jelen pillanatban egy fő kuratóriumi tag választására teszek javaslatot. A javaslatom Lidvin Sándor Zalakaros Hegyalja utcai lakosra vonatkozik aki a felkérést a megválasztása esetén köszönettel elfogadja.

Kérem hogy aki Lidvin Sándor úr személyével egyetért az kézfelemeléssel szavazzon.

 Képviselőtestület 5 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 185/2016. (VII.14.) számú határozata:**

1. Zalakaros Város Önkormányzata, mint alapító elfogadja Szabadics Zoltán és Ország László kuratóriumi tagok lemondását; egyúttal elrendeli a kuratóriumi tagok adatainak törlését Zalakaros Közbiztonságáért Közalapítvány alapító okirata 8.2.2. pontjából.

2. Zalakaros Város Önkormányzata, mint alapító a Zalakaros Közbiztonságáért Közalapítvány kuratóriumának tagjaivá választja 2016. július 15 napjától 2019. február 11. napjáig terjedő határozott időre:

Lidvin Sándor Endre (anyja születési neve: Filák Mária) 8749 Zalakaros, Hegyalja utca 58. szám alatti lakost.

3. Zalakaros Város Önkormányzata, mint alapító felhatalmazza a Polgármestert, hogy a közalapítvány nyilvántartott adataiban, valamint az alapító okiratban bekövetkezett változás átvezetése érdekében a szükséges intézkedéseket megtegye, a közalapítvány alapító okiratát az alapító nevében aláírja.

Határidő: 2016. július 30.

Felelős: Novák Ferenc polgármester

Operatív felelős: Dr. Szentgyörgyvölgyi Eszter, jogi referens/Csetneki Ügyvédi Iroda

Czirákiné Pakulár Judit: Szavazásra teszi fel az alapító okirat módosítását.

 Képviselőtestület 5 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 186/2016. (VII.14.) számú határozata:**

1. Zalakaros Város Önkormányzata, mint alapító az alábbiak szerint módosítja és fogadja el a „ZALAKAROS KÖZBIZTONSÁGÁÉRT” Közalapítvány alapító okiratának 8.1. pontjának, valamint 8.7. pontjának c.), d.), f.) és g.) alpontjának szövegét:

„8.1. A legfőbb szerv a legalább három – legfeljebb öt tagú testületként működő Kuratórium, amely végzi az ügyintézést és ellátja a képviseletet.”

„8.7. A Kuratórium működése, nyilvánosság:

c.) A kuratórium határozatképes, ha a szabályszerűen összehívott kuratóriumi ülésen a megválasztott kuratóriumi tagok több mint fele jelen van, azaz öt főből álló kuratórium esetén legalább három, négy főből álló kuratórium esetén legalább három, három főből álló kuratórium esetén pedig legalább kettő tag jelen van. Minden tagnak 1 szavazata van.

d.) Ha a kuratórium ülése nem volt határozatképes, az emiatt megismételt kuratóriumi ülés az eredeti napirendben szereplő ügyekben akkor határozatképes, ha azon a megválasztott kuratóriumi tagok több mint fele jelen van, azaz öt főből álló kuratórium esetén legalább három, négy főből álló kuratórium esetén legalább három, három főből álló kuratórium esetén pedig legalább kettő tag jelen van.

Ezen tényre, jogkövetkezményre a tagokat a meghívóban előzetesen figyelmeztetni kell. A megismételt ülést az eredeti – határozatképtelenség miatt elmaradt – ülés időpontját követő 15 napon belüli időpontra kell összehívni, amely időpont az eredeti kuratóriumi ülés meghívójában is megjelölhető.

f.) A Kuratórium a határozatait nyílt szavazással, egyszerű szótöbbséggel hozza, kivéve a 8.8. pontban hozandó szavazást, amelyhez 2/3-os szótöbbségre van szükség.

Három tagból álló kuratórium esetén, ha a szabályszerűen összehívott kuratórium ülésén vagy a megismételt kuratórium ülésén csak két kuratóriumi tag van jelen, akkor a határozathozatal egyhangúsággal történik.

g.) Szavazategyenlőség esetén a szavazást meg kell ismételni, s ha ismételten szavazategyenlőség van, úgy a javaslatot elvetettnek kell tekinteni.”

2. Zalakaros Város Önkormányzata, mint alapító az e határozatban megjelölt módosításokat átvezetni rendeli a „ZALAKAROS KÖZBIZTONSÁGÁÉRT” Közalapítvány alapító okiratának 8.1. pontjában, és a 8.7. c.), d.), f.) és g.) alpontjában és elfogadja a „ZALAKAROS KÖZBIZTONSÁGÁÉRT” Közalapítvány alapító okiratának a fenti módosításokkal egységes szerkezetbe foglalt szövegét.

3. Zalakaros Város Önkormányzata, mint alapító felhatalmazza a Polgármestert, hogy a közalapítvány nyilvántartott adataiban, valamint az alapító okiratban bekövetkezett változás átvezetése érdekében a szükséges intézkedéseket megtegye, a közalapítvány alapító okiratát az alapító nevében aláírja.

Határidő: 2016. július 30.

Felelős: Novák Ferenc polgármester

Operatív felelős: Dr. Szentgyörgyvölgyi Eszter, jogi referens/Csetneki Ügyvédi Iroda

**2/ A helyi közművelődésről szóló 7/1999.(III.24.) számú rendelet módosítása**

Előadó: Novák Ferenc polgármester

 /Előterjesztés a jegyzőkönyvhöz mellékelve./

Benkőné Gulyás Edit: Ismerteti a bizottsági határozatot:

**Gazdasági, Városfejlesztési és Turisztikai Bizottság 97/2016. (VII.14.) számú határozata:**

A bizottság:

- javasolja a képviselőtestület számára a rendelettervezet előterjesztés szerinti elfogadását.

**Pénzügyi, Városüzemeltetési, Ügyrendi és Humánpolitikai Bizottság 142/2016. (VII.14.) számú határozata:**

A bizottság:

- javasolja a képviselőtestület számára a rendelettervezet előterjesztés szerinti elfogadását.

Benkőné Gulyás Edit: Ez csak egy technikai átvezetés és a határozati javaslatnak megfelelően kérjük elfogadni.

Czirákiné Pakulár Judit: Szavazásra teszi fel a rendelet-tervezet elfogadását.

 Képviselőtestület 5 igen szavazattal, ellenszavazat és tartózkodás nélkül az alábbi rendeletet alkotta.

**Zalakaros Város Önkormányzata Képviselőtestülete megalkotja 17/2016. (VII.15.) önkormányzati rendeletét** **a helyi közművelődésről szóló 7/1999.(III.24.) számú rendelet módosításáról**

(A rendelet hiteles szövege a jegyzőkönyv melléklete.)

**3/ Közművelődési érdekeltségnövelő pályázat**

Előadó: Novák Ferenc polgármester

 /Előterjesztés a jegyzőkönyvhöz mellékelve./

Czirákiné Pakulár Judit: Ez a pályázat minden évben kiírásra kerül és jó lehetőséget ad kisebb beruházásoknak a megvalósítására a közművelődési témakörben. 10 % önerőt kell hozzá biztosítanunk és kérem szépen a bizottsági véleményt.

Horváth Vencel: Ismerteti a bizottsági határozatot:

**Gazdasági, Városfejlesztési és Turisztikai Bizottság 96/2016. (VII.14.) számú határozata:**

A bizottság:

- az előterjesztés „B” variációját javasolja elfogadásra a képviselőtestület számára.

**Pénzügyi, Városüzemeltetési, Ügyrendi és Humánpolitikai Bizottság 141/2016. (VII.14.) számú határozata:**

A bizottság:

- az előterjesztés „B” variációját javasolja elfogadásra a képviselőtestület számára.

Horváth Vencel: Kétféle verzió volt. Az egyik az egy csökkentettebb verzió ahol valójában csak technikai eszközbeszerzésre korlátozódott, a másik verziója az utólag kérésre került kidolgozásra aminek a lényege az hogy a Hegyalja 40-be koncentrálnánk a közművelődésnek a szervezetét úgy hogy esetlegesen a felújított épület tetőterébe irodákat alakítanánk ki és ezáltal a későbbi épület racionalizációinak is már olyan teret engedne hogy egy helyre gyűjtenénk össze az azonos funkciójú igazgatási illetve ügyviteli feladatokra és a nagyközönség számára nyitva álló feladatokat. Ez egy emellett típusú összegszerűsége mintegy 2,4 millió Ft-os nagyságrendű, ezért a bizottságok a „B” verziót a magasabb önrésszel biztosított magasabb műszaki tartamot tartalmazó és a tetőtérbe lévő iroda kialakítását javasolja elfogadásra és a többlet önrészt azt pedig a szabad forrásunk terhére kéne biztosítani.

Czirákiné Pakulár Judit: További kérdés vélemény? Akkor ezzel a kiegészítéssel a „B” verzióra tennék javaslatot tehát a Hegyalja u. 40. felső szintjének a közösségi szintérré alakitására és azt javaslom hogy az ehhez szükséges önerőt a költségvetésünk terhére általános tartalék terhére biztosítjuk. Aki ezzel egyetért kérem kézfelemeléssel szavazzon.

 Képviselőtestület 5 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 187/2016. (VII.14.) számú határozata:**

1./ Zalakaros Város Önkormányzat Képviselőtestülete határozatban rögzíti, hogy pályázatot nyújt be a Közművelődési érdekeltségnövelő pályázati kiírásra. A pályázat tárgya a Zalakarosi Közösségi Ház és Könyvtár intézmény által fenntartott Hegyalja u. 40. szám alatti civil ház tetőterének felújítása. Felhatalmazza a Polgármestert a pályázat benyújtásával kapcsolatos intézkedések megtételére.

2./ Zalakaros Város Önkormányzat Képviselőtestülete a Közművelődési érdekeltségnövelő pályázathoz biztosítja a 10 % önrészt, azaz 295.000- Ft-ot az önkormányzat 2016. évi költségvetése általános tartalékának terhére, melyet a költségvetési rendelet következő módosításakor át kell csoportosítani a 7. számú melléklet B fejlesztési célú céltartalék 6. pontjába, mint közművelődési érdekeltségnövelő pályázat önrésze.

Határidő: 2016. július 15.

Felelős: Novák Ferenc polgármester

Operatív felelős: Tóth Enikő projektmenedzser

 Sinkovics Norbert Zalakarosi Közösségi Ház és Könyvtár intézményvezető

 Magyarné Kovács Judit pénzügyi osztályvezető

**4/ Energetikai pályázat módosítása**

Előadó: Novák Ferenc polgármester

 /Előterjesztés a jegyzőkönyvhöz mellékelve./

Czirákiné Pakulár Judit: Ezzel kapcsolatban felmerült tisztázandó kérdés amely az elmúlt napokban sikeresen megválaszolásra került. Kérem a bizottsági véleményt.

Horváth Vencel: Ismerteti a bizottsági határozatot:

**Gazdasági, Városfejlesztési és Turisztikai Bizottság 98/2016. (VII.14.) számú határozata:**

A bizottság:

- javasolja a képviselőtestület számára az előterjesztés „A” változatának elfogadását, azzal a kiegészítéssel, hogy az iskola épületének vonatkozásában a tervezett társasházasításra is figyelemmel, az önkormányzat kezelésében tervezett épületrészek esetében- konyha, szolgálati lakások, esetlegesen a könyvtár- a villamos energia rendszer műszaki szétválasztása tervezési és pályázat benyújtási szinten is történjen meg.

**Pénzügyi, Városüzemeltetési, Ügyrendi és Humánpolitikai Bizottság 143/2016. (VII.14.) számú határozata:**

A bizottság:

- javasolja a képviselőtestület számára az előterjesztés „A” változatának elfogadását, azzal a kiegészítéssel, hogy az iskola épületének vonatkozásában a tervezett társasházasításra is figyelemmel, az önkormányzat kezelésében tervezett épületrészek esetében- konyha, szolgálati lakások, esetlegesen a könyvtár- a villamos energia rendszer műszaki szétválasztása tervezési és pályázat benyújtási szinten is történjen meg.

Horváth Vencel: Többféle alternatíva készült. Az egyik alternatíva az hogy a fogyasztási helyek tetejére az épületre kerüljön az un. fotovoltarikus kiserőműveknek a sora ami pontosan az ott lévő épület együtteseknek az energetikai szükségletét fedezi, tekintettel arra hogy a pályázat nem támogat piacra termelő energetikai beruházást. Ezért ez a verzió javasolt. Volt egy másik verzió aminek nagy a bizonytalansága illetve az önkormányzatnak már amint vállalkozási piacon kéne kilépni amikor koncentráltan az ő általa elfogyasztott villamos energiát valahol megtermelné, betáplálná ezt a hálózatba valamint a megfelelő fogyasztási helyeken pedig visszavásárolná. Ez a megoldás jelenleg nem kiforrott és gazdasági számításokkal alátámasztva mintegy 50 millió Ft-os többletforrásra lenne szükség csak akkor hogyha olyan mértékű és olyan léptékű erőművet terveztünk vagy terveznénk pályázni ami kielégíti azokat az intézményekbe lévő nem koncentrált fogyasztási helyeket. Ezért ennek a bizonytalansága és kiforratlansága valamint a többlet anyagi erőforrások miatt ez nem javasolt de ugyanakkor az is figyelembe kell venni hogy az előzőbe ismertetett módon viszonylag nagy lesz a pályázati un. konkurencia mivel ezt megvalósítása nagyobb tehát itt a nyerési esélyeink nem biztos hogy olyan mértékűek mint ha egy vállalkozási szintű de akkor is ezek figyelembevételével nem javasolt valamint azzal a kiegészítéssel abba az esetbe hogyha az iskolát jogilag és műszakilag elkülönítjük az un. társasházasítás vonatkozásába, akkor az iskolánál lévő kiserőműnél már a pályázat illetve a kiserőmű terveinél szétválasztása is figyelembe kerüljön az hogy esetlegesen az un. iskola részben mik azok a műszaki szükségességek és mi az ami hosszútávon a mostani törvénykezés alapján az önkormányzat tulajdonába és üzemeltetésébe marad a konyha és a könyvtár vonatkozásába, tehát ez a pályázati szinten is kerüljön szétválasztásra. Tehát összefoglalva tetőre telepített a helybe termelt és helybe elfogyasztott pályázati anyag javasolt, amibe a fajlagos költségek alapján vélelmezhetően beleférünk olyan kitétellel hogy az iskolánál ez a műszaki szétválasztás már a terv szinten is megjelenjen.

Czirákiné Pakulár Judit: Köszönöm szépen a bizottsági véleményt. Azért pontosítanám, hogy akkor a határozati javaslat alapján az A verziót, tehát a TOP-3.2.1 pályázati felhívás szerint kidolgozott pályázatot nyújtja be Zalakaros Város Önkormányzata, azzal a kitétellel, amit a bizottság itt megállapított, tehát mindenképpen az iskola esetében a szétválasztás, a műszaki szétválasztás történjen meg.

Horváth Vencel: Tervezési szintjén.

Czirákiné Pakulár Judit: Tervezés szintjén illetve a pályázati benyújtás szintjén is. Aki ezzel egyetért, kérem kézfelemeléssel szavazzon.

 Képviselőtestület 5 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 188/2016. (VII.14.) számú határozata:**

A képviselőtestület:

1./ Egyetért a közintézmények villamos energiaszükségletét biztosító napelemes rendszer TOP-3.2.1 pályázati felhívás szerint kidolgozott költségvetésével, tartalmával, a négy db háztartási méretű kiserőmű létrehozását tartalmazó projekt TOP-3.2.1 konstrukcióra való benyújtásával.

2./ felkéri a polgármestert, az iskola épületének vonatkozásában a tervezett társasházasításra is figyelemmel, az önkormányzat kezelésében tervezett épületrészek esetében- konyha, szolgálati lakások, esetlegesen a könyvtár- a villamos energia rendszer műszaki szétválasztása tervezési és pályázat benyújtási szinten is történjen meg.

Határidő: 2016. július 22.

Felelős: Novák Ferenc polgármester

(Operatív felelős: Tóthné Őri Ibolya városfejlesztési osztályvezető, Tóth Enikő projektmenedzser, Magyarné Kovács Judit pénzügyi osztályvezető)

**5/ Külterületi utak tervezésére ajánlati felhívás kibocsátása**

Előadó: Novák Ferenc polgármester

 /Előterjesztés a jegyzőkönyvhöz mellékelve./

Czirákiné Pakulár Judit: Várható hogy a következő hónapokban megjelenik ez a pályázat, ehhez kapcsolódó tervezeteket már láttunk tehát nagyjából lehet sejteni hogy milyen paraméterek mentén tudunk pályázatot benyújtani. A tervezett útszakaszok itt kimutatásra kerültek. Ezzel kapcsolatban is volt bizottsági vélemény.

Horváth Vencel: A bizottsági vélemény nem volt egyértelmű mivel, a műszaki tartalmat a szünetben kaptuk meg, mármint a tervezési kiírásának a műszaki tartamát és itt azért fontos a műszaki tartalom, mert ha a tervező meg tudja úgy tervezni, hogy a meglévő önkormányzati tulajdonú utakon, mint a közlekedést, mint a csapadékvíz elvezetés megoldható, akkor vélelmezhetően ez a dolog tervezhetése elindulhat, de abban az esetben, hogyha ez a vélelmezés nem áll fent, tehát magyarul a vízelvezetés s az útkorrekciók miatt úgynevezett magántulajdonú telekrészleteket is igénybe kell venni, erre semmilyen kimutatás és semmilyen költségbecslés nem készült, ezért csak abban az esetben javasolt és ez magánvélemény, tehát hangsúlyozom bizottsági vélemény nem volt, mert a szünetben kaptuk meg a műszaki tartalmat. Tehát csak abban az esetben lehessen ez automatikusan indítani, hogyha beleférünk az utakba és az önkormányzati tulajdonú területrészekbe, mind az útépítéssel, mind a vízelvezetéssel. Ha nem, akkor egy nagyon jelentős költségnövekmények lehetnek illetve annak az úgynevezett telekmegszerzésnek is többféle módja van az önkéntes felajánlásoknak a kérdése, vagy a kisajátítás kérdése, mert abban az esetben, hogyha a tulajdonosok megértik azt, hogy az ő érdekükben történnek meg ezek a terület felajánlások és ingyenességek lehetnek, az egy más helyzet, de ezeket a helyzeteket tisztázni kell.

Czirákiné Pakulár Judit: Köszönöm szépen. Azt javaslom, hogy ennek a témának mindenképpen álljunk most neki, mert a pályázat, hogyha megjelenik, akkor nagyon rövid idő fog rendelkezésre állni, tehát körülbelül 2,5, 3 hónap fog mindösszesen rendelkezésre állni a megjelenéstől számítva, mert nagyon sokan készülnek erre a pályázatra is és a VP-s pályázatok azok beadási sorrendesek szoktak lenni, tehát viszonylag hamar lemerül, kimerül a keret, akkor felfüggesztik őket. Tehát én azt gondolom, hogy a tervezést mindenképpen indítsuk el, annak a figyelembe vételével, amit elnök úr is elmondott, hogy azokon a szakaszokon, ahol magántulajdonú ingatlanok érintettek, tehát a vízelvezetés miatt esetlegesen szóba került, hogy valamilyen mértékben igénybe kell venni a magántulajdont, azok kimutatásra kerüljenek és ezek a szakaszok kerüljenek vissza a szeptemberi soros testületi ülésre és a hivatal folytasson tárgyalásokat illetve alpolgármester úr, hogy ezeket önkéntesen felajánlják a tulajdonosok a vízelvezetés feladatára vagy kisajátítással kell őket megszereznünk és ha ez így történik, akkor annak milyen költségvonzata van és ennek megfelelően tudunk akkor a továbblépésről dönteni ezeknek a szakaszoknak az esetében és ugye szakaszokról is beszélhetünk. Itt 2 szakasz került megjelölésre az Alsóhegyi utca illetve a Kilátó utca érintett külterületre eső szakaszai illetve én javasoltam még, hogy a Bor utca külterületi szakaszát is vegyük be a vizsgálatok közé és ennek is indítsuk el a tervezését mindezeknek a figyelembe vételével. Kérdés, észrevétel? Továbbiakban ez így elfogadható?

Horváth Vencel: Még egy műszaki megoldás, amit a szünetben vetődött föl. Az egyik az, hogy mivel ezek alapvetően gyepek és nem erózióveszélyes területek, tehát azt is figyelembe venni a tervezési megoldásnál, hogy esetlegesen a vizet nem koncentráltan lehozni teljes mértékben a befogadóba az úgynevezett temető mellett elhúzódó árokban, hanem esetlegesen a területeken,most idézőjelben szétteríteni, ezáltal a úgy gondolom, hogy a gazdák sem ennek kéne tiltakozni, mert a vizet megfognánk és helyben használnánk föl. Tehát az esetleges tájékoztatókban és a kiértesítőkben ezeket a dolgokat is vegyük figyelemben, hogy akkor nem lenne kisajátítás, nem lenne többletköltség, de tudják be a gazdák, hogy ezzel a sorssal, ezzel a lehetőséggel számolni kell. Köszönöm.

Czirákiné Pakulár Judit: Annyi, hogy ebből a szempontból egy rendkívül szerencsés pályázati felhívás, hogy ebben a vízelvezetés kérdése is támogatott, ez is egy elszámolható költség. Tehát én azt gondolom, hogy meg tudjuk a legoptimálisabb megoldást keresni és nyilván a gazdáknak az érdekeit figyelembe véve tudunk utána továbblépni ebben a témában. Akkor így elfogadható lesz, akkor aki ezzel egyetért, kérem kézfelemeléssel szavazzon.

 Képviselőtestület 5 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 189/2016. (VII.14.) számú határozata:**

Képviselőtestület:

1./ Zalakaros Város Önkormányzata (8749 Zalakaros, Gyógyfürdő tér 1.) ajánlatkérő által lefolytatni kívánt, „Vállalkozási szerződés keretében az Alsóhegyi út (Kilátó u. - Gyöngyvirág sor), valamint a Kilátó utca (Arany János utca – Alsóhegyi út) tekintetében építési tervdokumentáció elkészítése.” tárgyú, Kbt.) 115. § (1) bekezdése szerinti nyílt közbeszerzési eljárás szerint az ajánlattételi felhívást és közbeszerzési dokumentumot elfogadja.

2./ Felkéri a közbeszerzési szakértőt, hogy regisztrálja a közbeszerzést a Közbeszerzési Adatbázisba, lássa el elektronikus aláírással és küldje ki ajánlattevők részére az ajánlattételi felhívást és közbeszerzési dokumentumot.

3./ felkéri a polgármestert, hogy az ajánlattételi felhívás tartalmazza a Bor utca külterületi szakaszának tervezési munkáit is.

4./ felkéri a polgármestert, hogy az útépítés megvalósítása érdekében kerüljön megvizsgálásra, hogy a vízelvezetéshez magánterület bevonása is szükségessé válik-e. Amennyiben igen, akkor meg kell vizsgálni, szükség van-e kisajátításra a magánterületeken a beruházás megvalósítása érdekében. Az érintett magánterületek tulajdonosaitól a hozzájáruló nyilatkozatot be kell szerezni.

5./ felkéri a polgármestert, hogy az Alsóhegyi utca esetében a tervezési megoldásnál kérje annak figyelembevételét, a vizet nem koncentráltan lehozni a befogadóba, a temető mellett húzódó árokba, hanem a magánterületeken szétterítve a vizet megfogni és helyben felhasználni.

Határidő: 2016. július 31.

Felelős: Novák Ferenc polgármester

Operatív felelős: Tóthné Őri Ibolya városfejlesztési osztályvezető

 Magyarné Kovács Judit pénzügyi osztályvezető

**6/ Tájékoztató a „Gödör” helyzetéről**

Előadó: Novák Ferenc polgármester

 /Előterjesztés a jegyzőkönyvhöz mellékelve./

Czirákiné Pakulár Judit: Ez csak egy tájékoztató az un. gödör helyzetéről. Azt gondolom hogy Zalakarosi polgárnak nem kell bemutatni hogy melyik is az a gödör. A Civis Ber Ingatlanforgalmazó és Szolgáltató Zrt. tulajdonában van a létesítmény aki ellen mint adós ellen végrehajtási eljárást indítottak és megjelent az ingatlan árverési hirdetmény. Ezt mint tényt csak a képviselőtestületnek csak tudomásul kell vennie illetve annyit tudunk mondani hogy a továbbiakban is figyelemmel kísérjük a hirdetménynek a sorsát illetve az érdeklődőket mert nagyon fontos a településünk szempontjából hogy ez végre egy megnyugtató megoldással pont kerüljön ennek az ügynek a végére.

Horváth Vencel: Ismerteti a bizottsági határozatot:

**Gazdasági, Városfejlesztési és Turisztikai Bizottság 100/2016. (VII.14.) számú határozata:**

A bizottság:

- javasolja a képviselőtestület számára a Zalakaros 284/2 hrsz-ú beépítetlen terület ingatlan (ún. Gödör) helyzetéről szóló tájékoztatás tudomásulvételét. Javasolja a képviselőtestület számára elfogadásra, hogy az önkormányzat jelenleg ne lépjen be az árverési eljárásba.

- javasolja a képviselőtestület számára kérje fel a polgármestert, hogy a Zalakarosi Közös Önkormányzati Hivatalon keresztül kísérje figyelemmel az ingatlanárverési eljárás alakulását.

**Pénzügyi, Városüzemeltetési, Ügyrendi és Humánpolitikai Bizottság 145/2016. (VII.14.) számú határozata:**

A bizottság:

- javasolja a képviselőtestület számára a Zalakaros 284/2 hrsz-ú beépítetlen terület ingatlan (ún. Gödör) helyzetéről szóló tájékoztatás tudomásulvételét. Javasolja a képviselőtestület számára elfogadásra, hogy az önkormányzat jelenleg ne lépjen be az árverési eljárásba.

- javasolja a képviselőtestület számára kérje fel a polgármestert, hogy a Zalakarosi Közös Önkormányzati Hivatalon keresztül kísérje figyelemmel az ingatlanárverési eljárás alakulását.

Czirákiné Pakulár Judit: Aki ezt így tudomásul veszi kérem kézfelemeléssel szavazzon.

 Képviselőtestület 5 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 190/2016. (VII.14.) számú határozata:**

A képviselőtestület

1./ tudomásul veszi a Zalakaros 284/2 hrsz-ú beépítetlen terület ingatlan (ún. Gödör) helyzetéről szóló tájékoztatást, az önkormányzat jelenleg nem kíván az eljárásba belépni.

2./ felkéri a polgármestert, hogy a Zalakarosi Közös Önkormányzati Hivatalon keresztül kísérje figyelemmel az ingatlanárverési eljárás alakulását.

Határidő: folyamatos – az ingatlanárveréssel kapcsolatos tájékoztatás szerint

Felelős: Novák Ferenc polgármester

Operatív felelős: Dr. Szentgyörgyvölgyi Eszter jogi referens

**7/ Sportpark létrehozására pályázat benyújtása**

Előadó: Novák Ferenc polgármester

 /Előterjesztés a jegyzőkönyvhöz mellékelve./

A napirend tárgyalásánál jelen van Tóth Enikő projektmenedzser.

Czirákiné Pakulár Judit: A Nemzeti Fejlesztési Minisztérium irt ki egy pályázatot nemzeti szabadidős egészségsport park program néven és az önkormányzatunknak lehetősége van arra mivel lakosságszám alapján állapították meg hogy hány pályázatot illetve milyen pályázatot nyújthatunk be hogy kettő darab pályázatot nyújtsunk be.

Horváth Vencel: Ismerteti a bizottsági határozatot.

**Gazdasági, Városfejlesztési és Turisztikai Bizottság 102/2016. (VII.14.) számú határozata:**

A bizottság:

- javasolja a képviselőtestület számára, hogy Zalakaros Város Önkormányzata a Nemzeti Fejlesztési Minisztérium Nemzeti Szabadidős – Egészség Sportpark Programjában vegyen részt és járuljon hozzá, hogy az Önkormányzat tulajdonában lévő 656/7 hrsz-ú ingatlanon a pályázati felhívás szerinti „B” típusú és a 782/2 hrsz-ú ingatlanon a pályázati felhívás szerinti „D típusú” sportpark, a 656/7 hrsz-on 200 m-es futópálya kerüljön kialakításra. A közterület használatát a projekt céljára és a projekt fenntartási időszakában biztosítsa. A pályázat megvalósításához a futópálya költségéhez 444.500 Ft saját forrást biztosítson az önkormányzat 2016.évi költségvetésének általános tartaléka terhére.

- javasolja a képviselőtestület számára, nyertes pályázat esetén amennyiben csak egy sportpark megépítése kerül támogatásra, az erre vonatkozó javaslatot ismételten be kell nyújtani a képviselőtestületnek.

- javasolja a képviselőtestület számára, hogy a megépítésre kerülő sportparkok megvilágítása és körbekerítése is kerüljön megtervezésre és megvalósításra, ezek költségvetési fedezetét az önkormányzat 2016.évi költségvetésének általános tartaléka terhére biztosítsa, amelynek összege maximum 2.308 ezer Ft-ig terjedhet.

- javasolja a képviselőtestület számára, hogy a határozati javaslatban megjelölt forrásokat helyezze céltartalékba.

**Pénzügyi, Városüzemeltetési, Ügyrendi és Humánpolitikai Bizottság 147/2016. (VII.14.) számú határozata:**

A bizottság:

- javasolja a képviselőtestület számára, hogy Zalakaros Város Önkormányzata a Nemzeti Fejlesztési Minisztérium Nemzeti Szabadidős – Egészség Sportpark Programjában vegyen részt és járuljon hozzá, hogy az Önkormányzat tulajdonában lévő 656/7 hrsz-ú ingatlanon a pályázati felhívás szerinti „B” típusú és a 782/2 hrsz-ú ingatlanon a pályázati felhívás szerinti „D típusú” sportpark, a 656/7 hrsz-on 200 m-es futópálya kerüljön kialakításra. A közterület használatát a projekt céljára és a projekt fenntartási időszakában biztosítsa. A pályázat megvalósításához a futópálya költségéhez 444.500 Ft saját forrást biztosítson az önkormányzat 2016.évi költségvetésének általános tartaléka terhére.

- javasolja a képviselőtestület számára, nyertes pályázat esetén amennyiben csak egy sportpark megépítése kerül támogatásra, az erre vonatkozó javaslatot ismételten be kell nyújtani a képviselőtestületnek.

- javasolja a képviselőtestület számára, hogy a megépítésre kerülő sportparkok megvilágítása és körbekerítése is kerüljön megtervezésre és megvalósításra, ezek költségvetési fedezetét az önkormányzat 2016.évi költségvetésének általános tartaléka terhére biztosítsa, amelynek összege maximum 2.308 ezer Ft-ig terjedhet.

- javasolja a képviselőtestület számára, hogy a határozati javaslatban megjelölt forrásokat helyezze céltartalékba.

Horváth Vencel: Áttekintésre került ez az anyag, itt kettő javasolt volt, az egyik a temetőtől D-re a Liget utca végén megszüntetett játszótér helyére a másik rész az pedig az un. Európa Park részére volt a javaslat. A harmadik a Seregély utca elvetésre került illetve elvetésre került a frissen kialakított Gyógyfürdő tér környékén lévő parknak a bővítése a fürdőnél azért mert a kiírások nem teszik lehetővé, a Seregély utcába pedig nem olyan mértékű használat lenne ami esetlegesen igénybe venné a dolgokat, ezért én azt javaslom hogy itt a tévedés ne essen itt a besorolás mértékére vonatkozóan amit valójában a bizottság elfogadott és ott is a pályázatot készítő hivatali hölgy pontosította ezeket a dolgokat, tehát a határozat egyértelműségeképpen a pályázatot készítő kolléganő szíveskedjen ezt pontosan ismerteti és egy dolog nem hangzott el mivel kettőre lehet pályázni hogy ha esetlegesen prioritási sorrendet kéne felállítani akkor ezt a prioritási sorrendet hogyha mind a kettővel nem nyernénk akkor melyik legyen az elsőrendű és másodrendű, ez magánvélemény volt, mert akkor még ez a dolog nem merült fel. Én javaslom hogy a pályázat készítő ezt pontosan ismertesse.

Czirákiné Pakulár Judit: Tulajdonképpen akkor ott tartunk hogy az előterjesztés illetve a határozati javaslat C.pontja az amit a bizottság javasolt azzal a módosítással illetve kiegészítéssel amit a későbbiekben módosításra került mert ugye itt még a két ingatlan közül nem a Liget utcai szerepelt. Tehát ennek azért van jelentősége mert az Európa parkban lévő ingatlannál egy 200 m-es futópálya is kialakításra kerülne illetve ez a javaslat arra vonatkozik hogy a korábban tervezett és a zöldváros programból költségtakarékosság vagy költség túllépés miatt elhagyni kényszerült futópálya szakaszt ebbe a pályázatba kerüljön bele és megvalósításra javasolt. Tehát itt az Európa parki helyszín lenne az egyik javasolt helyszín kiegészítve ezzel a 200 m-es futópályával és ennek javaslatunk van arra vonatkozóan hogy egy 5 %-os önerőt ami szám szerint 444.500 Ft biztosítsunk ehhez a költségvetés általános tartaléka terhére. És ez kerülne kiegészítésre akkor a másik helyszínnel a Liget utcai helyszínnel, illetve volt egy külön javaslat arra vonatkozóan hogy a sportparkok megvilágítása és körbekerítése is kerüljön megtervezésre és megvalósításra. Ami a pályázatból nem támogatható de az előzmények illetve az ismeretek alapján ez elengedhetetlenül fontos hogy a biztonságát ezeknek az értékes eszközöknek meg tudjuk óvni és ennek a költsége 2.308 eFt amelyet az önkormányzat szintén a költségvetés általános tartaléka terhére biztosit.

Horváth Vencel: Itt a besorolások tehát kategóriák vannak az un. parkoknak a vonatkozásába. Az is módosításra került és annak a definícióját pontosították tehát nem mindegy hogy milyen mértékű tehát ezt is kéne hozni. A másik dolog pedig az általános tartalékból a céltartalékba helyezése volt a javaslat, tehát ezzel a módosítással, tehát ezt az un. besorolási kategóriát kéne ismertetni.

Czirákiné Pakulár Judit: Enikő akkor ismertesd légyszives.

Tóth Enikő: Az Európa Park esetében a 70 m2 alapterületű un. b. típusú sportparkot javasoljuk tekintettel arra hogy a terület ezt teszi lehetővé hogy megvalósítsuk és a temető mellett a Liget utca végébe pedig egy nagyobb 150 m2-es d. típusú parkot szeretnénk megpályázni mivel ott a terület adott tehát nagyobb alapterületű parkot tudunk létrehozni.

Czirákiné Pakulár Judit: Aki ezekkel a kiegészítésekkel véleményekkel elfogadja a határozati javaslatot kérem kézfelemeléssel szavazzon.

 Képviselőtestület 5 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 191/2016. (VII.14.) számú határozata:**

A Képviselőtestület

1./A Zalakaros Város Önkormányzata a Nemzeti Fejlesztési Minisztérium Nemzeti Szabadidős – Egészség Sportpark Programjában részt kíván venni. Az Önkormányzat hozzájárul ahhoz, hogy a tulajdonában lévő 656/7 hrsz-ú ingatlanon a pályázati felhívás szerinti „B” típusú és a 782/2 hrsz-ú ingatlanon a pályázati felhívás szerinti „D típusú” sportpark, a 656/7 hrsz-on 200 m-es futópálya kerüljön kialakításra. A közterület használatát a projekt céljára és a projekt fenntartási időszakában biztosítja. A pályázat megvalósításához a futópálya költségéhez 444.500 Ft saját forrást biztosít az önkormányzat 2016.évi költségvetésének általános tartaléka terhére biztosítja.

2./Nyertes pályázat esetén amennyiben csak egy sportpark megépítése kerül támogatásra az erre vonatkozó javaslatot ismételten be kell nyújtani a képviselőtestületnek.

3./Szükségesnek tartja, hogy a megépítésre kerülő sportparkok megvilágítása és körbekerítése is kerüljön megtervezésre és megvalósításra, ezek költségvetési fedezetét az önkormányzat 2016.évi költségvetésének általános tartaléka terhére biztosítja, amelynek összege maximum 2.308 ezer Ft-ig terjedhet.

4/. Az 1-es és 3-as pontban meghatározott forrást céltartalékba kell helyezni.

Határidő: azonnal

Felelős: Novák Ferenc polgármester

Operatív felelős: Tóthné Őri Ibolya városfejlesztési osztályvezető

 Magyarné Kovács Judit pénzügyi osztályvezető

**8/ Intézményvezetői megbízás meghosszabbítása /felvenni/**

Előadó: Novák Ferenc polgármester

 /Előterjesztés a jegyzőkönyvhöz mellékelve./

Benkőné Gulyás Edit: Ismerteti a bizottság határozatát:

**Gazdasági, Városfejlesztési és Turisztikai Bizottság 101/2016. (VII.14.) számú határozata:**

A bizottság:

- javasolja a képviselőtestület számára az előterjesztés szerinti határozati javaslat elfogadását.

- javasolja a képviselőtestület számára elfogadásra, Hartainé Bobay Éva óvodavezető végleges áthelyezéséről szóló megállapodás megkötéséből adódó esetleges felelősséget és jogkövetkezményeket az átvevő munkáltató nevében aláíró viselje.

**Pénzügyi, Városüzemeltetési, Ügyrendi és Humánpolitikai Bizottság 146/2016. (VII.14.) számú határozata:**

A bizottság:

- javasolja a képviselőtestület számára az előterjesztés szerinti határozati javaslat elfogadását.

- javasolja a képviselőtestület számára elfogadásra, Hartainé Bobay Éva óvodavezető végleges áthelyezéséről szóló megállapodás megkötéséből adódó esetleges felelősséget és jogkövetkezményeket az átvevő munkáltató nevében aláíró viselje.

Czirákiné Pakulár Judit: Az új intézményvezető Hartainé Bobay Éva áthelyezése és a régi intézményvezető szerződésének lejárta között 2 nap csúszás van, emiatt van szükség ennek a megtárgyalására. Kérném a bizottsági véleményt ezzel kapcsolatban.

Benkőné Gulyás Edit: Szenyéri Lászlóné a Zalakarosi Óvoda és Bölcsőde intézményvezetői megbízását 2016. július 4-i napjáig meghosszabbítja, tehát ezzel egyetért. Még egy határozati javaslat van. Amennyiben az áthelyezésből adódóan a későbbiekben jogkövetkezménnyel járó történés következik be, azt a munkáltatást aláíró köteles viselni.

Czirákiné Pakulár Judit: Rendben, aki ezt a javaslatot elfogadja, kérem, kézfelemeléssel szavazzon.

Magyar Mária: Egybe szavaztatod?

Czirákiné Pakulár Judit: Szavaztassam külön? Rendben. Akkor a javaslat első fele a 2 napra vonatkozik, aki ezzel egyetért, kérem, kézfelemeléssel szavazzon.

 Képviselőtestület 5 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 192/2016. (VII.14.) számú határozata:**

A Képviselőtestület

1./ Szenyéri Lászlóné Zalakarosi Óvoda és Bölcsőde intézményvezetői megbízását 2016. július 4. napjáig meghosszabbítja.

2./ felhatalmazza a polgármestert, hogy a szükséges munkáltatói intézkedéseket tegye meg.

3./ a 172/2016. (VI.29.) számú határozatának 2./ pontját az alábbiak szerint módosítja:

a „2016. július 3. napjától 2021. július 2. napjáig” szövegrész helyébe a „2016. július 5. napjától 2021. július 4. napjáig” szövegrész lép.

Határidő: azonnal

Felelős: Novák Ferenc polgármester

Operatív felelős: Horváthné Juhász Barbara pénzügyi és munkaügyi ügyintéző

 Torma László aljegyző – törzskönyvi bejegyzés vonatkozásában

Czirákiné Pakulár Judit: A második fele pedig a kiegészítésre, hogy az áthelyezésre vonatkozó felelősséget ki viseli, aki ezzel egyetért, kérem, kézfelemeléssel szavazzon.

 Képviselőtestület 4 igen szavazattal, ellenszavazat nélkül, 1 tartózkodással az alábbi határozatot hozta:

**Képviselőtestület 193/2016. (VII.14.) számú határozata:**

A képviselőtestület döntése alapján, Hartainé Bobay Éva óvodavezető végleges áthelyezéséről szóló megállapodás megkötéséből adódó esetleges felelősséget és jogkövetkezményeket az átvevő munkáltató nevében aláíró viseli.

Határidő: folyamatos

Felelős: Novák Ferenc polgármester

Operatív felelős: Magyarné Kovács Judit pénzügyi osztályvezető

**9/ 052.hrsz-ú ingatlan ügye**

Előadó: Novák Ferenc polgármester

 /Előterjesztés a jegyzőkönyvhöz mellékelve./

Horváth Vencel: Ismerteti a bizottsági határozatot: **Gazdasági, Városfejlesztési és Turisztikai Bizottság 103/2016. (VII.14.) számú határozata:**

A bizottság:

- javasolja a képviselőtestület számára, kérje fel a polgármestert, folytasson tárgyalást a Nyugat-Dunántúli Vízügyi Igazgatósággal határozatlan időre szóló vagyonkezelői hozzájárulás megadásának lehetőségéről- a 052 hrsz-ú ingatlan útszolgalommal érintett 150 m2 nagyságú területén- a szolgalmi jog alapításához.

- javasolja a képviselőtestület számára, kérje fel a polgármestert, amennyiben a határozatlan időre szóló vagyonkezelői hozzájárulás megadása nem lehetséges, kezdeményezze az érintett terület kisajátítását.

**Pénzügyi, Városüzemeltetési, Ügyrendi és Humánpolitikai Bizottság 148/2016. (VII.14.) számú határozata:**

A bizottság:

- javasolja a képviselőtestület számára, kérje fel a polgármestert, folytasson tárgyalást a Nyugat-Dunántúli Vízügyi Igazgatósággal határozatlan időre szóló vagyonkezelői hozzájárulás megadásának lehetőségéről- a 052 hrsz-ú ingatlan útszolgalommal érintett 150 m2 nagyságú területén- a szolgalmi jog alapításához.

- javasolja a képviselőtestület számára, kérje fel a polgármestert, amennyiben a határozatlan időre szóló vagyonkezelői hozzájárulás megadása nem lehetséges, kezdeményezze az érintett terület kisajátítását.

Horváth Vencel: Tekintettel hogy az előterjesztés többféleképpen lehet értelmezni ezért az a javaslat hogy az előterjesztő vagy a polgármester úr szíveskedjen egy egyeztető tárgyaláson tisztázni azt hogy ez a bejegyzés ez egy un. örökös szolgalmi jogot biztosíthat-e úgyhogy évente lévő meghosszabbítások nélkül mert ez lenne az alapvető cél. Abba az esetbe hogyha pedig nem lehet határozatlan idejű szolgalmi jogot bejegyeztetni akkor az ügyvéd úr által az előzőekben, tehát az előző ülésekbe elővezetett módon az államtól meg is lehet venni illetve ki is lehet sajátítani de ez egy hosszadalmas procedúra, akkor gondoljuk végig hogy azt a módot is figyelembe véve a másik eljárást is válasszuk mert az se megoldás hogy kifizetjük az eljárási díjat de nincs garancia arra hogy két évre megkapjuk sőt ez a két éves megkapás után pedig állítólag évente folyamatosan hosszabbítgathatjuk de erre hosszutávu garancia nincsen. Én úgy gondolom hogy az útnak hosszútávon működni kéne ezért egy hosszutávu határozatlan idejű szolgalmi jog vagy pedig tulajdonjog megszerzése lenne a fő cél. De ezt békés úton először tárgyalásos módba kéne az államot képviselő vízügyi igazgatósággal rendezni.

Czirákiné Pakulár Judit: Köszönöm szépen. Egyetértek vele hogy egy hosszabb időre vagy ha lehet akkor végleges megoldással törekedjünk amennyire lehet tárgyalásos úton. Aki ezzel egyetért kérem kézfelemeléssel szavazzon.

 Képviselőtestület 5 igen szavazattal, ellenszavazat és tartózkodás nélkül az alábbi határozatot hozta:

**Képviselőtestület 194/2016. (VII.14.) számú határozata:**

A képviselőtestület

1./ felkéri a polgármestert, folytasson tárgyalást a Nyugat-Dunántúli Vízügyi Igazgatósággal határozatlan időre szóló vagyonkezelői hozzájárulás megadásának lehetőségéről- a 052 hrsz-ú ingatlan útszolgalommal érintett 150 m2 nagyságú területén- a szolgalmi jog alapításához.

2./ felkéri a polgármestert, amennyiben a határozatlan időre szóló vagyonkezelői hozzájárulás megadása nem lehetséges, kezdeményezze az érintett terület kisajátítását.

Határidő: 2016. július 29.

Felelős: Novák Ferenc polgármester

Operatív felelős: Bognár Ottó településüzemeltetési és katasztrófavédelmi referens

Czirákiné Pakulár Judit: Mivel a nyílt napirendek megtárgyalásra kerültek zárt ülés keretében folytatja a testület tovább a munkáját. Akinek a nyílt ülésen még esetleg van valami hozzáfűzni valója véleménye az kérem most tegye meg. Nincsen. Akkor köszönöm szépen.

A nyílt ülést 19,55 órakor bezárja.

Bejelenti, hogy a képviselőtestület zárt ülés keretében folytatja tovább munkáját.

Kmft.

 Czirákiné Pakulár Judit Szabóné Dr Csányi Marianna

 Alpolgármester Jegyző

 Benkőné Gulyás Edit Magyar Mária

 Jkv. hitelesítő Jkv. hitelesítő